8.5.2006 - Polícia, ďakujeme vám!

Pre problémy s organizáciou na poslednú chvíľu odpadol koncert v Rimavskej Sobote ako aj účasť Edelweiss Piraten. Bolo nám to ľúto a tak sme dúfali, že aspoň čosi sa podarí. Polícia však naše plány dokonale prekazila. 

Ružomberskému koncertu predchádzala antifašistická demonštrácia. Po nej nasledoval koncert miestnych kapiel, medzi iným D Zmrds, po ktorých mali vystúpiť Dies Irae a Ilúzia zo Žiliny a nakoniec my. Mali sme nejaké správy o podozrivých ľuďoch, ktorí sa v bare vyskytovali a evidentne to neboli fanúšikovia ani štamgasti. Počas skúšky Ilúzie sa podozrenie potvrilo. Klub prepadli kukláči aj s policajtmi v zelenom. Vraj bolo podozrenie, že sa akcie zúčastnia členovia exrémistických skupín, ktorí by mohli narušiť verejný poriadok. Ale jediný, kto verejný poriadok narušil a správal sa extrémisticky boli fízli. Kukláči si dokazovali svoju autoritu tým, že mlátili dievčatá a spitých pankáčov, ktorí neboli nebezpeční, lebo boli radi, že stoja. Príjemne nás ale prekvapila reakcia návštevníkov koncertu. Postupne ako všetkých legitimovali a posielali von, sa pankáči zhromaždili pred klubom začali skandovať na políciu Gestapo, Antifa a No pasaran a znova roztiahli svoj transparent Antifa. Fízli zavreli klub, počkali do desiatej a potom začali pochodovať smerom k hlúčiku asi 50 ľudí, ktorí ešte zostali, s tým, že sa majú rozísť, lebo je po desiatej a porušujú nočný kľud. Ľudia sa ale nezľakli, asi 15 až 20 si protestne sadlo na zem a čakalo, do týchto si však už kukláči netrúfli. Starší štamgast, ktorý sedel počas koncertu vnútri a zvedavo sa bavil na punkových a metalových kapelách, vôbec nechápal, ako je takýto zásah polície proti mladým ľuďom vôbec možný. Samotní pankáči na nás tiež pôsobili, akoby zažili zásah kukláčov prvý krát. Každopádne si z ich reakcie treba brať príklad. Po chvíli čakania sa vážený pán postarší policajt, ktorý akciu viedol, zničoho nič rozhodol, že zopár ľudí už zadržal, zoznamy potenciálnych nepriateľov štátu rozšíril, jeho kolega v civile celú akciu aj s najaktívnejšími účastníkmi natočil, verejný kľud už tiež narušil a tak aj so svojou bandou extrémistov odišiel. Podozrenie sa potvrdilo. 

O dva dni v Bardejove sme si znova dohodli poradie D Zmrds, Dies Irae, Ilúzia a Železná kolóna. Ako naschvál, opäť bol koncert na zásah flojdov prerušený po tom, čo dohrali Dies Irae. Najskôr niekto zazrel v klube chlapíka, ktorý sa podozrivo podobal na tajného fízla v civile z Ružomberka. Chceli sme sa s ním ísť porozprávať a dať mu najavo, že nie je taký tajný, ako sa snaží byť, ale nenašli sme ho. Dorazilo jedno auto mestskej polície a nejakú polhodinku tam oxidovalo. Dosť mi liezlo na nervy, ale keď som si už začínal myslieť, že dajú pokoj a uspokoja sa s prizeraním, došli im posily, všetci vošli do podniku a po nejakej chvlíli otravovania a chodenia hore dole sa rozhodli, že akciu ukončia. Údajne je po desiatej a ktosi z okolia sa sťažoval na hluk. Zaujímavé, lebo pred vchodom nebolo z koncertnej sály počuť nič, podobné akcie len málokedy zaznamenali sťažnosti ľudí a nikdy neboli zrušené a navyše majiteľka podniku mala podanú žiadosť o akciu až do jednej ráno. Pankáči sa medzitým na pamiatku fotili pri policajných autách, ktoré profesionálni ochrancovia zákona nechali úplne opustené. Kukláči tentokrát nedošli, predsalen je to z Prešova do Bardejova o nejakých 10 kilákov viac, než zo Žiliny do Ružomberka, asi sa im nechcelo. Odpúšťame vám. 

V mene všetkých ľudí, ktorí zaplatili vstupné na koncerty v Ružomberku a v Bardejove, by som chcel poďakovať polícii za to, že ste nemohli počuť to, čo ste si zaplatili a že vás úspešne ochránili pred sebou samými! Ako vidno, od totality sa toho veľa nezmenilo. Koncert dneska odpadá. 

P.S.: Za povšimnutie stojí, že zásah kukláčov proti baviacim sa antifašistom v Ružomberku bol ospravedlnený ako zásah proti extrémistom, a pritom práve v tejto dobe vláda pripravuje nový zákon proti extrémizmu a to na popud Ľudí proti rasizmu. Bude sa teda protiextrémistický zákon skutočne používať proti náckom, alebo skôr proti ľuďom s protifašistickým zmýšľaním?

Zdroj: http://zeleznakolona.priamaakcia.sk